Ds. James Edgar (Skotland, 19 Januarie 1789 - Somerset-Wes, 22 Maart 1848) was een van die 25 Skotse predikante van die Presbiteriaanse Kerk wat van 1818 tot 1836 en weer van 1862 tot 1867 na Suid-Afrika gekom het, aanvanklik om die tekort aan predikante in die Nederduitse Gereformeerde Kerk te help aanvul en veral die koloniale regering se verengelsingsbeleid stukrag te gee, maar later om die sogenaamde liberale neigings onder predikante wat in Nederland opgelei is, teë te werk. Hy kom in 1828 na die Kaap en word op 26 Mei 1828 as eerste leraar van wat toe as die gemeente Tijgerberg bekendgestaan het (die latere NG gemeente Durbanville), teen 'n salaris van £200 pond per jaar aangestel. Hy het gebots met die kerkraad omdat daar nie 'n pastorie was nie en hy dus sy eie huishuur moes betaal. Ook het hy moeilikheid met die koster en voorleser, H.F. Mellet, gehad en boonop kon die gemeentelede nie sy Hollands verstaan nie. Hy het dus die gemeente ná net twee jaar verlaat.